**El 70% de les llevadores treballen en més d’un lloc per assegurar l’ atenció a les dones i famílies**

El Col·legi Oficial d’Infermeres i Infermers de Tarragona (CODITA) acaba de passar una enquesta a les llevadores col·legiades per conèixer en quina situació estan. “Fem l’enquesta perquè tenim constància de la manca de llevadores a tota la província de Tarragona, i volem saber com això està afectant la seva tasca assistencial” explica Gemma Martínez, vocal de Llevadores de CODITA.

A Catalunya, la ràtio de llevadores per 1.000 habitants és de 0.18 mentre que als països de la OCDE és quasi el doble: 0.32. A aquesta situació, cal sumar-hi que en els propers anys es jubilaran més llevadores de les que s’estan formant. “**En els propers 4 anys es jubilaran el 17,34% de les llevadores col·legiades** a Tarragona (17 llevadores), i **tenim la certesa que aquestes places no es cobriran en la seva totalitat, donat a que no es formen les suficients llevadores per a que hagi relleu generacional**” alerta Gemma Martínez de CODITA.

Des del Col·legi d’Infermeres de Tarragona i la seva comissió de llevadores **constaten que la manca de llevadores té una afectació directe sobre l’atenció a la ciutadania**, impacte en les condicions de treball, **afavoreix el *burnout* i incrementa l’intrusisme professional**.

**Resultats**

L’enquesta es va passar entre els mesos de setembre i octubre del 2022 i ha estat contestada pel 67% de les llevadores col·legiades¹. Majoritàriament treballen a la sala de parts (52%), mentre que un 47,7% ho fa a l’Atenció Primària, un 23,1% entre primària i hospital, un 7,7% treballa en planta de maternitat, un 4.6% fa docència i gestió, i només un 1% fa consulta privada, part a casa i online (serveis de llevadora a través de pàgines web o xarxes socials).

El **70% de les llevadores, però, treballen en més d’un lloc de treball,** cosa que implica que facin jornades d’entre 37.5h fins a 60h setmanals. Això passa perquè davant la manca de llevadores, les que hi son, han de fer hores extres i/o a treballar a dos llocs alhora. Concretament, ho fan **el 40% de les llevadores que amplien la seva jornada habituals (amplia fen guàrdies de 24 hores o fent hores extres doblant la jornada) entre 6h i 24h més.**

El **82% de les llevadores explica que en la seva àrea laboral s’ha reduït el nombre de llevadores** i que, per tant, e**l 87.7% d’alguna activitat assistencial d’atenció a les persones s’ha vist reduïda i afectada**. De fet, segons les enquestades, algunes de les competències professionals que s’han vist afectades han estat: disminució en el temps d’acompanyament a les dones durant el part i post part, no presència de llevadores a les plantes de maternitat, menys assessorament i educació sanitària com: a la lactància, menopausa, sol pelvià, preparació al naixement, postpart i atenció al part a l’aigua, educació comunitària, cesària pro vincle (pell amb pell), urgències: ginecològiques, obstètriques i lactància, entre d’altres.

**La falta de llevadores fa que aquestes, ara,** tinguin més pacients dels que haurien de visitar a consultes o més pacients a atendre en el moment del part i amb més tasques assignades. Una sobrecàrrega que segons el **96% de les enquestades posa en risc la qualitat i la seguretat assistencial.**

**“**Ens preocupa **aquesta sobrecàrrega** que les llevadores estan patint perquè **afecta el seu estat emocional, pot posar en risc l’atenció a la població i també suposa reduir l’accés a una formació continuada de qualitat,** que volem i necessitem per seguir ser excel·lents en la nostra atenció sanitària” explica Gemma Martínez, vocal de llevadores de CODITA.

***Allargar la jornada i doblar per vacances***

El **període de vacances** del 2022 s’ha cobert **en un 73 % amb la mateixa plantilla** i només en un 9,4% s’ha contractat personal i en un 6,3% s’ha cobert amb altres professionals. És a dir, les llevadores que treballen han de doblar jornada per cobrir les vacances de les seves companyes. Així ha estat pel **75% de les llevadores, que ha doblat la seva jornada laboral per cobrir vacances**  i d’aquestes **un 13% ho han hagut de fer de forma obligatòria**.

“Cal remarcar l’esforç i la implicació professional que les llevadores realitzen per garantir l’assistència a les futures mares, dones i famílies, ja que d’una altra manera actualment no seria possible” explica Gemma Martínez, vocal de llevadores de CODITA

***L’intrusisme professional***

La falta de llevadores també ha suposat que en alguns serveis s’hagin **suprimit grups d’educació sanitària a la població, agendes de visites o alguns tipus de visites molt especialitzades**. Alhora, han **augmentat les llistes d’espera i s’han ocupats llocs de treball propis de les llevadores amb altres professionals,** en alguns casos,no prou qualificats per fer la tasca assignada.

De fet, l’intrusisme professional preocupa, i molt, a CODITA. Segons l’enquesta un **75% de llevadores coneixen casos d’intrusisme professional i de les persones que exerceixen aquest intrusisme, el 69 % no te formació reglada**.

“La població reclama a les llevadores serveis propis de la professió que actualment no es poden oferir per la falta de personal; d’aquí sorgeix l’inici de l’intrusisme. Des de CODITA volem alertar que les persones que cometen intrusisme professional no poden acreditar coneixements acadèmics regulats que habilitin les seves pràctiques o mètodes. Per tant, les persones ateses poden patir **riscos físics i mentals, lesions o malalties derivades de males praxis que posin en risc la seva salut”** aclareixen des de la comissió de llevadores del Col·legi d’Infermeres de Tarragona.

***El Burnout, un malestar creixent***

**El 67% de les llevadores puntuen amb més de 7 ( en una escala on 0 es res i 10 es molt)** el seusíndrome del cremat o Burnout. “En aquest context, no és estrany que moltes llevadores demanin reduccions de jornada per la saturació de les llistes de treball, altres marxen a altres països amb millors condicions de treball i, fins i tot, algunes es plantegen canviar de professió” conclou Gemma Martínez de CODITA.

Finalment, preguntades sobre possibles solucions a aquesta situació de falta de llevadores, aposten per **augmentar el nombre de places de l’especialitat**, és a dir, que es puguin formar més llevadores, **millorar les condicions laborals i econòmiques** i **afavorir a conciliació familiar.**

Per tot plegat, “des de CODITA estem treballant conjuntament amb altres col·legis d’infermeria de Catalunya, associacions i el *Consejo General de Enfermeria* per a que les administracions autonòmica i estatal posin solució a aquesta situació que en breu serà insostenible, i que tindrà conseqüències sobre la salut de les persones” conclouen des del Col·legi Oficial d’Infermeres de Tarragona.

¹ Llevadores col·legiades: 98.